Historio di cienco e teknologio en Chinia
Historio di la cienci e teknologio en Chinia esas longa e richa kun multa kontributaji por cienco e por teknologio. Dum l'Antiqueso, sen dependir de la Greka filozofi e de altra civilizuri, la Chiniana filozofi facis importanta avanci en la feldi di cienco, teknologio, matematiko ed astronomio. L'unesma enrejistruri pri observo di kometi, sunal eklipsi e supernovi venis de Chinia. Anke praktikesis tradicionala Chiniana medicino, akupunturo e herbala medicino.

Inter l'unesma Chiniana inventuri trovesas l'abako, e l'unesma flugiva objekti quale kaiti e cielo-lanterni. La quar granda inventuri di l'Antiqua Chinia - busolo, pulvero, papero ed imprimo - esas inter la maxim importanta teknologiala avanci quin Europa konocis dum la fino di la Mezepoko. Partikulare, l'epoko dil Dinastio Tang (618-906) esis di granda novigado, dum ke la maxim parto di kambio inter Ocidento ed Europa eventis dum la periodo dil Dinastio Qing. La jezuita misioni en Chinia en la 16ma e 17ma yarcenti introduktis Ocidentala cienco ed astronomio, qua esis havanta lua propra revoluciono, en Chinia. Simile, la savo di Chiniana teknologio exportacis ad Europa. Granda parto di ocidentala studio pri historio di cienco en Chinia facesis da Joseph Needham.